Source: https://www.eca.europa.eu/fi/Pages/Transparency-ethics.aspx
Timestamp: 2020-02-19 07:27:56+00:00
Document Index: 26552902

Matched Legal Cases: ['TUOMIOISTUIN\n', 'tuomioistuin ', 'tuomioistuin ', 'tuomioistuin ', 'tuomioistuin ', 'tuomioistuin ']

Etiikka | EUROOPAN TILINTARKASTUSTUOMIOISTUIN
Etusivu > Avoimuus Euroopan tilintarkastustuomioistuimessa > Etiikka
Tilintarkastustuomioistuimen etiikka perustuu seuraaviin arvoihin: riippumattomuus, rehellisyys, puolueettomuus, ammattimainen käyttäytyminen, lisäarvo, huippuosaaminen ja tehokkuus. Nämä arvot koskevat kaikkia tilintarkastustuomioistuimen jäseniä ja sen henkilöstöä.
Tilintarkastustuomioistuimen tehtävä on palvella EU:n kansalaisia, ja sen on oltava tunnettu rehellisyydestään ja puolueettomuudestaan. Tilintarkastustuomioistuin on objektiivinen, riippumaton ja ammatillisesti pätevä toimielin, johon sen sidosryhmät voivat täysin luottaa.
Tilintarkastustuomioistuin valitsee tarkastusaiheensa puolueettomasti ja toimittaa tarkastuksensa siten, että se ottaa huomioon sidosryhmiensä ensisijaiset tavoitteet ottamatta kuitenkaan niiltä vastaan ohjeita ja alistumatta ulkopuolisten tahojen painostukseen.
Tilintarkastustuomioistuin on hyväksynyt INTOSAIn eettisissä ohjeissa vahvistetut vaatimukset (ISSAI 30) ja ottanut ne huomioon eettisissä ohjeissaan. Eettisten ohjeiden avulla on tarkoitus varmistaa, että niin tarkastusta kuin toimielimen toimintaa koskevat tilintarkastustuomioistuimen päivittäiset päätökset ovat INTOSAIn ohjeissa vahvistettujen periaatteiden mukaisia. Eettiset ohjeet pohjautuvat tilintarkastustuomioistuimen arvoihin ja niitä sovelletaan kaikkiin tilintarkastustuomioistuimen jäseniin ja sen henkilöstöön.
Tilintarkastustuomioistuimen jäseniin sovellettavat menettelysäännöt
Tilintarkastustuomioistuimen jäseniin sovelletaan menettelysääntöjä, jotka sääntelevät jäseniä koskevaa riippumattomuutta, puolueettomuutta, rehellisyyttä, sitoutuneisuutta, kollegiaalisuutta, luottamuksellisuutta, vastuuntuntoisuutta ja velvoitteita toimikauden päätyttyä.
Tilintarkastustuomioistuin julkaisee selvitykset jäsenten sidonnaisuuksista ja eturistiriitojen puuttumisesta organisaatiokaavionsa yhteydessä.
Eettiseen komiteaan on nimitetty presidentin ehdotuksen perusteella kolmeksi vuodeksi (toimikausi voidaan uusia kerran) seuraavat kolme henkilöä: kaksi tilintarkastustuomioistuimen jäsentä, jotka eivät hoida tilintarkastustuomioistuimen ulkopuolisia tehtäviä, ja johtava henkilö tilintarkastustuomioistuimen ulkopuolelta.
Eettinen komitea keskustelee eettisluonteisista asioista, joita se pitää tilintarkastustuomioistuimen standardien ja maineen kannalta merkityksellisinä. Lisäksi se arvioi tilintarkastustuomioistuimen jäsenten toimielimen ulkopuolella hoitamia tehtäviä.
Oskar Herics, Tilintarkastustuomioistuimen jäsen
João Figueiredo, Tilintarkastustuomioistuimen jäsen
Melchior Wathelet, entinen Euroopan unionin tuomioistuimen julkisasiamies
Komitean varajäsenet:
Rimantas Šadžius, Tilintarkastustuomioistuimen jäsen
Leo Brincat, Tilintarkastustuomioistuimen jäsen
Eettiset neuvonantajat
Pääsihteeri nimittää eettisiä neuvonantajia tilintarkastustuomioistuimen henkilöstön joukosta. Kaikilla henkilöstön jäsenillä on oikeus ja mahdollisuus saada kyseisiltä neuvonantajilta luottamuksellista ja puolueetonta neuvontaa seuraavilta aloilta:
henkilöstöltä edellytetyt arvot ja periaatteet (esim. riippumattomuus, rehellisyys, puolueettomuus, ammattimainen käyttäytyminen)
erityiset arkaluonteiset kysymykset, kuten tosiasialliset tai mahdolliset eturistiriidat, lahjojen vastaanottaminen jne.
tietojen antaminen vakavista sääntöjenvastaisuuksista (ilmianto).
Tilintarkastustuomioistuimen jäsenet eivät saa vastaanottaa yli 150 euron arvoisia lahjoja. Jos jäsenet saavat diplomaattipiireissä noudatetun tavan mukaisesti lahjoja, ja niiden arvo ylittää mainitun määrän, heidän on luovutettava kyseiset lahjat pääsihteerille. Tilintarkastustuomioistuimen pääsihteeristö pitää rekisteriä lahjoista, joiden arvo on yli 150 euroa. Rekisteriin saa tutustua pyynnöstä. Jäsenet eivät saa vastaanottaa maksua mistään toimikautensa aikaisista toimista tai julkaisuista, jotka eivät liity tilintarkastustuomioistuimen toimintaan. Mikäli tällainen maksu suoritetaan, se on lahjoitettava jäsenen valitsemaan hyväntekeväisyyskohteeseen.
Tilintarkastustuomioistuimen henkilöstö ei saa vastaanottaa kolmansilta osapuolilta minkäänlaisia lahjoja tai palveluksia, kuten aterioita ja majoitusta, tai saada minkäänlaista muuta hyötyä, jonka rahallinen arvo on yli 150 euroa.
Entisten korkeiden virkamiesten ammattitoiminta palvelussuhteen päätyttyä
Henkilöstösääntöjen 16 artiklan mukaisesti virkamiesten on palvelussuhteensa päätyttyä edelleen noudatettava kunniallisuutta ja pidättyvyyttä hyväksyessään tiettyjä tehtäviä tai etuja. Entisen virkamiehen, joka aikoo harjoittaa ammattitoimintaa palvelussuhteensa päättymistä seuraavien kahden vuoden kuluessa, on ilmoitettava siitä entiselle toimielimelleen, jotta se voi tarvittaessa kieltää tehtävän vastaanottamisen tai hyväksyä sen tarvittavin rajoituksin.
Henkilöstösääntöjen 16 artiklan 3 kohdassa säädetään, että nimittävä viranomainen lähtökohtaisesti kieltää entisiä korkeita virkamiehiä palvelussuhteen päättymistä seuraavien 12 kuukauden aikana harjoittamasta edunvalvontaa tai edistämästä entisen toimielimensä henkilöstön keskuudessa yrityksensä, asiakkaidensa tai työnantajansa lukuun asioita, joista he vastasivat palvelussuhteensa viimeisten kolmen vuoden aikana.
Henkilöstösääntöjen 16 artiklan 4 kohdassa edellytetään, että Euroopan parlamentin ja neuvoston asetuksen (EY) N:o 2018/1725 mukaisesti kukin toimielin julkaisee vuosittain 3 kohdan täytäntöönpanoa koskevat tiedot, mukaan lukien luettelon arvioiduista tapauksista.
Tiedot tilintarkastustuomioistuimen entisten korkeiden virkamiesten ammattitoiminnasta palvelussuhteen päättymisen jälkeen esitetään seuraavassa:
Euroopan tilintarkastustuomioistuimen palveluksesta ei lähtenyt korkeita virkamiehiä vuonna 2014.
Euroopan tilintarkastustuomioistuimen palveluksesta ei lähtenyt korkeita virkamiehiä vuonna 2015.
Euroopan tilintarkastustuomioistuin ei saanut entisiltä korkeilta virkamiehiltä ammattitoimintalupaa koskevia pyyntöjä vuonna 2016.
Vuonna 2017 yksi entinen korkea virkamies ilmoitti aikomuksestaan harjoittaa kahdenlaista ammattitoimintaa. Kyseinen korkea virkamies lähti tilintarkastustuomioistuimen palveluksesta vuonna 2017; hän esitti ammattitoimintalupaa koskevat pyyntönsä 12 kuukauden sisällä palvelussuhteensa päättymisestä.
Kumpaankaan ilmoitetuista ammattitoiminnoista ei sisältynyt edunvalvontaa eikä tiettyjen asioiden edistämistä tilintarkastustuomioistuimen henkilöstön keskuudessa, joten nimittävä viranomainen ei nähnyt syytä kieltää tai rajoittaa näiden toimintojen harjoittamista henkilöstösääntöjen 16 artiklan mukaisesti.
Vuonna 2018 kolme entistä korkeaa virkamiestä ilmoitti aikomuksestaan harjoittaa ammattitoimintaa. Yksi näistä virkamiehestä lähti tilintarkastustuomioistuimen palveluksesta vuonna 2017 ja kaksi vuonna 2018, joten he esittivät lupapyyntönsä asianmukaisesti 12 kuukauden sisällä palvelussuhteensa päättymisestä.
Yhteenkään viidestä ilmoitetusta ammattitoiminnasta ei sisältynyt edunvalvontaa eikä tiettyjen asioiden edistämistä tilintarkastustuomioistuimen henkilöstön keskuudessa, joten nimittävä viranomainen ei nähnyt syytä kieltää tai rajoittaa näiden toimintojen harjoittamista henkilöstösääntöjen 16 artiklan mukaisesti.
Lisätietoja on saatavissa asiakirjasta Tiedonanto entisten korkeiden virkamiesten ammattitoimintaa palvelussuhteen päätyttyä koskevien tietojen julkaisemisesta (henkilöstösääntöjen 16 artiklan 3 ja 4 kohta) – kertomus vuodelta 2018.
INTOSAIn eettiset ohjeet (ISSAI nro 30)